Else Theill Sørensen (KF), 2004-04-14:
Gennem de seneste år er der rundtomkring i landet nedlagt mange akutberedskaber, og der er næppe tvivl om, at det fortsætter, strukturreform eller ej.
Problemstillingerne har tidligere været genstand for et udvalgsarbejde, nemlig i Udvalget vedrørende alarmering og akut medicinsk indsats, som afsluttede arbejdet med en rapport med en række anbefalinger.
Nogle af anbefalingerne har et indhold, som er sammenfaldende med nogle af forslagene i B 145.
Det gælder bl.a. forholdene omkring alarmopkald.
I Det Konservative Folkeparti er vi her helt enige med forslagsstillerne i, at det bør være sådan, at et opkald fra en mobiltelefon automatisk dirigeres til den relevante alarmcentral.
Det bør også være sådan, at telefonselskaberne skal udlevere oplysningerne om stedet for alarmopkaldet.
Det er imidlertid min opfattelse, at der arbejdes på at sikre disse ting, og at de involverede parter er tæt på en løsning.
Det handler jo også om at få den tekniske løsning til at virke.
Det forenkler her problemstillingen, at der nu er langt færre alarmcentraler end tidligere.
Et andet punkt i beslutningsforslaget er spørgsmålet om responstider.
Her foreslår forslagsstillerne, at responstiderne skal gøres op på en helt ny måde.
Hvor vi i dag måler responstiden, fra ulykken indberettes, og til ambulancen når frem til patienten, så foreslås det, at det ville være mere relevant at vise den tid, der går, fra en rapport om en ulykke indløber, til en relevant behandling er sat i gang.
Men hvad er en relevant behandling, og hvornår kan den siges at være sat i gang?
Det andet kan man måle helt præcist.
Det forslag til opgørelse af responstider er efter min mening ikke tilstrækkelig præcist, og det giver ikke i sig selv nogen bedre sikkerhed for en god og hurtig betjening af borgerne.
Det tredje, jeg vil give en kommentar med på vejen, er forslagets punkt om anvendelse af telemedicin og lægefagligt samarbejde.
Det er helt sikkert et område, der er et stort potentiale i.
Den kendsgerning, at en lægelig specialist, der skal vurdere en patients tilstand og/eller stille en diagnose, teoretisk set kan befinde sig hvor som helst på jorden, hvis ellers kommunikation og relevant udstyr er til stede, vil give store muligheder for, at mange flere patienter vil kunne vurderes og behandles af den højeste ekspertise.
Jeg går ud fra, at andre end jeg har læst Berlinske Tidende i dag, hvor der er en beskrivelse af, hvordan kræftlæger på Rigshospitalet bistår ved operationer af kræftpatienter på Færøerne via internettet.
Det er jo ganske fantastisk, at det kan lade sig gøre, og det rummer utrolige perspektiver, ikke alene for situationen f.eks. på Færøerne, hvor der måske ikke er kræftspecialister inden for hvert enkelt kræftområde, men også for behandling og diagnosticering af sjældne sygdomme, som der måske kun er få specialister på hele jorden, der har kendskab til og er specialister i.
Det, at man kan bruge telemedicinen, giver utrolig mange muligheder.
For at vende tilbage til den almindelige, dagligdags danske situation, vil det helt konkret betyde, at patienter i tilfælde af tilskadekomst eller pludseligt opstået alvorlig sygdom straks kan dirigeres til det sygehus, der bedst kan foretage den rigtige behandling, og ikke skal omkring det nærmeste sygehus for at blive videresendt.
Som det fremgår af det, jeg har sagt, er vi i Det Konservative Folkeparti langt hen ad vejen enige med forslagsstillerne i at fremme de initiativer, der er nævnt i B 145.
Men for så vidt angår det helt centrale i forslaget med at nedsætte et udvalg, mener vi ikke, det er tiden til det - sådan som det også har været nævnt - lige før vi skal se på en kommunalreform.
I forbindelse med strukturreformen og reformen af sygehusvæsenet er det naturligt også at drøfte hele denne her akutte indsats
, og der vil jeg så godt nævne, som også fru Birthe Skaarup gjorde det, muligheden for at bruge lægehelikoptere, sådan at man hurtigere kan få patienter frem fra de tyndtbefolkede områder, fra de områder, der ligger langt fra de højt specialiserede afdelinger. I de dele af landet, som er tyndtbefolket - jeg bor sådan et sted - og hvor der er langt til de højt specialiserede afdelinger, vil det være en god sikring af borgerne for at give dem en god sygehusbetjening.
Vi kan ikke stemme for forslaget, men er meget positivt stemt over for meget af det, der står i det.